Seisoene in die son – Adam BarnardFoto: Facebook.com Sedert die gewilde mansgroep Romanz ontbind het, het al vier lede elk suksesvolle solo-albums vrygestel. Adam Barnard se Christelike album, Ruk my tot stilstand, het die groot treffer, “Hy is”, opgelewer en nou is hy terug met sy eerste sekulêre album, Seisoene in die son. Adam het die titelsnit geskryf en dit is reeds ŉ groot radiotreffer. “Jy’s die rede” is nog een van sy eie komposisies en weereens is dit ŉ moontlike radiotreffer. Stass is die leier van die Christelike groep, Onbeskaamd en hy het “Veg vir jou” geskryf. Stass was ook verantwoordelik vir die pragtige snit, “Asem in”; nog ŉ snit wat verdien om oor die radio gespeel te word. Adam het ook ŉ paar bekende snitte ingesluit. Die eerste een is ŉ baie goeie weergawe van Steve Hofmeyr se bekende treffer “Engele om ons”. Adam se weergawe is net so goed soos die oorspronklike een, indien nie beter nie. In die 1970’s het die Franse sanger Charles Aznavour ŉ internasionale treffer met “She” gehad en Elvis Costello het dit vir die klankbaan vir die rolprent Notting Hill opgeneem. Maak nie saak wie dit sing nie; dit bly ŉ baie mooi snit. Adam en Stass het onder meer saamgespan vir een van die beste snitte op die album, “Woorde tussen jou en my”. As daar een snit is wat ŉ treffer behoort te word, is dit hierdie een. Die afgelope vyftien jaar of wat is Coldplay een van die suksesvolste groepe op die internasionale musiektoneel en Adam het besluit om hul treffer “Fix you” in te sluit. “Dans in die reën” is nog een van Adam se eie komposisies en seker die enigste snit op die album met ŉ Christelike inslag. Nogtans behoort dit ook ŉ treffer te word. Jim Steinman se komposisie “It’s all coming back to me now” is oorspronklik deur die vrouegroep Pandora’s Box en later deur Celine Dion opgeneem; Adam se weergawe is die eerste een deur ŉ manlike kunstenaar. Ongelukkig sing hy nie die hele liedjie nie; eerder die geredigeerde weergawe van Celine Dion wat oor die radio gespeel is. Dit sou beter gewees het as hy die hele een gesing het. Die laaste oorspronklike Afrikaanse snit op die album is Stass se “Tafelberg” en Tertia Hendricks se harmonieë op hierdie snit klink baie mooi. Die laaste snit op die album is Adam se weergawe van Sarah McLachlan se “Angel”, nog een van die snitte wat altyd mooi sal bly. Daar word nie gesê wie saam met Adam sing nie, maar ŉ mens kan aanneem dat dit Tertia Hendricks is, omdat sy in die agtergrond op die album sing. Hoe ook al; dit klink baie goed. Soos wat ŉ mens al in die dae van Romanz agtergekom het, kan daar geen twyfel oor Adam se talent bestaan nie. Hierdie album handhaaf ŉ goeie balans tussen bekende en oorspronklike snitte en dit behoort by ŉ breë gehoor byval te vind. Daarom kan dit baie sterk aanbeveel word.